作者：葛长庚
词牌/韵律：贺新郎

paragraphs: 倏又西风起。
这一年光景，早过三分之二。
燕去鸿来何日了，多少世间心事。
待则甚、功成名遂。
枫叶荻花动凉思，又寻思、江上琵琶泪。
还感慨，劳梦寐。
愁来长是朝朝醉。
划地成、宋玉伤感，三闾憔悴。
况是凄凉寸心碎。
目断水苍山翠。
更送客、长亭分袂。
阁皂山前梧桐雨，起风樯、露舶无穷意。
君此去，趁秋霁。